Innocencius episcopus seruus seruorum Dei dilectis filiis abbati et conuentui monasterii Sancti Stephani Diuionensis ordinis Sancti Augustini Lingonensis diocesis salutem et apostolicam benedictionem. Ex parte uestra fuit propositum coram nobis quod nonnulli clerici et laici asserentes contra uos aliquid questionis habere aliquando canonicos interdum conuersos et nonnumquam animalia et alia bona monasterii uestri pretextu cuiusdam praue consuetudinis temeritate propria uadiare inuadere ac tamdiu detinere presumunt donec sit eis de huiusmodi questionibus iuxta ipsorum beneplacitum satisfactum quamquam in uos iurisdictionem non habeant qua hec possint ordinariam uel etiam delegatam. Cum itaque iudicialis ordo ideo sit in medio constitutus ut nemo sibi audeat presumere ultionem et ob hoc id tanquam nullo iure subnixum non sit aliquatenus tolerandum nos uolentes quieti uestre consulere ac predictorum malitiis obuiare auctoritate presentium districtius inhibemus ne quis occasione predicte consuetudinis uobis memoratas inferre molestias ac bona predicti monasterii absque iuris ordine occupare uadiare inuadere seu quolibet modo detinere presumat. Nulli ergo omnino hominum liceat hanc paginam nostre inhibitionis infringere uel ei ausu temerario contraire. Si quis autem hoc attemptare presumpserit indignationem omnipotentis Dei et beatorum Petri et Pauli apostolorum eius se nouerit incursurum. Datum Lugduni nonis martii pontificatus nostri anno octauo.